ข้อดี-ข้อเสียบาทแข็ง
ค่าเงินบาทที่แข็งค่า ทำให้นักธุรกิจไทยสนใจที่จะไปเข้าซื้อกิจการทั้งที่มีปัญหาและไม่มีปัญหา ไม่ว่าจะเป็นคุณเจริญ สิริวัฒนภักดี เจ้าสัวธนินท์ เจียรวนนท์ เจ้าของกลุ่มบริษัทเครือเจริญโภคภัณฑ์ (ซีพี) กลุ่มไมเนอร์ หรือแม้แต่กลุ่มเซ็นทรัลของตระกูลจิราธิวัฒน์
17 เม.ย. 2556

ค่าเงินบาทที่แข็งค่า ทำให้นักธุรกิจไทยสนใจที่จะไปเข้าซื้อกิจการทั้งที่มีปัญหาและไม่มีปัญหา ไม่ว่าจะเป็นคุณเจริญ สิริวัฒนภักดี เจ้าสัวธนินท์ เจียรวนนท์ เจ้าของกลุ่มบริษัทเครือเจริญโภคภัณฑ์ (ซีพี) กลุ่มไมเนอร์ หรือแม้แต่กลุ่มเซ็นทรัลของตระกูลจิราธิวัฒน์
การแข็งค่าของเงินบาททำให้กิจการขนาดใหญ่ของไทยที่กล่าวมาข้างต้น ใช้เงินบาทในจำนวนที่น้อยลงในการเข้าซื้อกิจการ
ลองคิดดูสิครับ เมื่อต้นปี 2552 ค่าเงินบาทอยู่ที่ 36 บาทกว่า/เหรียญสหรัฐ 4 ปีผ่านมา ค่าเงินบาทแข็งค่าขึ้นเกือบ 20% เจ้าสัวธนินท์ช่วงนี้เชียร์ธนาคารแห่งประเทศไทยให้ปล่อยค่าเงินบาทเป็นไปตามกลไกตลาด 
อย่าไปสู้กับอัตราแลกเปลี่ยน และแนะใช้ประโยชน์จากการนำเข้าสินค้าทุนในราคาถูกลง ส่วนผู้บริโภคเองอาจได้รับอานิสงส์จากการแข็งค่าของเงินบาทไม่มากนัก เพราะว่าผู้นำเข้าสินค้าจากต่างประเทศส่วนมากมักจะไม่ลดราคาสินค้า
จากประสบการณ์ตรงของผม ครีมกันแดดยี่ห้อหนึ่งซึ่งเป็นสินค้านำเข้า ผมใช้ต่อเนื่องมานานหลายปี ตอนค่าเงินบาทเกือบ 40 บาท ปัจจุบันที่ต่ำกว่า 29 บาท ผมยังต้องซื้อครีมหลอดนั้นในราคาเดียวกันเลย ไม่รู้ท่านสุภาพสตรีที่นิยมของแบรนด์เนม ผมอยากทราบจริงๆ ว่า กระเป๋าถือที่ท่านซื้อทางร้านได้ลดราคาลงมาหรือไม่ โดยเฉพาะใบละหลายๆ แสนบาทจากค่าเงินบาทที่แข็งค่าขึ้นในขณะนี้ ราคาน่าจะปรับลดลงไปอย่างน้อย 3 หมื่นบาท
จริงๆ แล้ว ผมคิดว่า ถ้ารัฐบาลจะฉวยโอกาสที่เงินบาทกำลังแข็งค่ากระตุ้นและส่งเสริมให้หน่วยงานรัฐ รัฐวิสาหกิจ และบริษัทเอกชน เร่งนำเข้าเครื่องจักรใหม่ที่ลดการใช้พลังงาน และหรือลดการปล่อยมลภาวะ โดยให้ลดหย่อนภาษีได้ 12 เท่าของราคาเครื่องจักร และขึ้นอากรขาเข้าสินค้าฟุ่มเฟือยเพื่อเอาไปโปะส่วนที่จะลดหย่อนภาษีนำเข้าเครื่องจักร ก็น่าจะดีนะครับ
ส่วนโทษของการแข็งค่าของเงินบาท คือ ราคาสินค้าของไทยจะดูแพงขึ้นในสายตาของผู้นำเข้า และนักท่องเที่ยวต่างชาติที่จะเดินทางเข้ามาเที่ยวในประเทศไทย อาจจะต้องใช้จ่ายเงินมากขึ้น ไม่ว่าจะเป็นค่าห้องพัก ถ้าโรงแรมนั้นๆ เสนอราคาเป็นเงินบาท หรือค่าใช้บริการต่างๆ ค่าอาหารการกิน และค่าช็อปปิ้งสินค้า เพราะว่าแทบทั้งหมดคิดเป็นเงินบาท
ดังนั้น ในภาคเอกชนจะต้องพยายามพัฒนาประสิทธิภาพในการผลิตให้มีความคุ้มทุนลดลง โดยคุณภาพของสินค้าและบริการไม่ด้อยลง เพื่อให้สินค้าและบริการแบ่งปันกับประเทศคู่แข่งได้ ยิ่งถ้าสามารถพัฒนาและสร้างความแตกต่างของสินค้าและบริการให้เหนือกว่าคู่แข่งด้วย ก็จะสามารถต้านกระแสบาทแข็งได้เป็นอย่างดี ในระยะยาวรัฐบาลควรจะหาทางเปิดตลาดใหม่ในประเทศใหม่ๆ ที่สินค้าไทยไม่เคยเจาะตลาดเหล่านี้มาก่อน
ภาคเอกชนควรจะมีการวิจัยและพัฒนาสินค้าและบริการเพื่อสนองตอบความต้องการที่แท้จริงของลูกค้า ซึ่งจะทำให้แข่งขันได้แม้ค่าเงินบาทจะแข็งค่าขึ้นก็ตาม
ถ้าแนวโน้มการแข็งค่าของเงินบาท ยังมีความต่อเนื่องไปเรื่อยๆ เงินทุนจากนักเก็งกำไรก็คงจะไหลเข้ามาอีกค่อนข้างมาก เพราะเขาจะได้กำไร 2 ต่อ คือ ต่อแรกกำไรจากค่าเงินบาทที่แข็งค่าขึ้น เพราะว่าตอนนำเงินเข้ามาใช้เงินดอลลาร์แลกได้บาทมาก แต่พอจะถอนเงินลงทุน เขาจะให้เงินบาทน้อยกว่าเพื่อแลกเป็นเงินเหรียญสหรัฐ และอัตราดอกเบี้ยของไทยเรายังสูงกว่าอัตราดอกเบี้ยของสหรัฐหรือญี่ปุ่น กรณีเป็น Yen Carry Trade 
ส่วนผมเองก็เริ่มมั่นใจที่จะซื้อคอนโดที่ลอนดอน หรือย่านแมนฮัตตัน ในนิวยอร์ก เพราะว่าใช้เงินบาทน้อยกว่าเมื่อหลายปีที่แล้ว และราคาคอนโดมิเนียมเหล่านั้น ราคายังฟื้นจากราคาตกต่ำไม่มากเกินไปนักที่ดินในเมืองที่มีจำกัด และกฎระเบียบในการสร้างอาคารสูงที่เข้มงวด น่าจะทำให้ราคาคอนโดเหล่านี้สูงขึ้นเมื่อเศรษฐกิจของอังกฤษและอเมริกาฟื้นตัว
ท่านผู้อ่านที่มีบุตรหลานกำลังจะไปศึกษาต่อในต่างประเทศอย่างอเมริกาและยุโรป ลองเปลี่ยนจากการเช่าอพาร์ตเมนต์มาเป็นซื้อคอนโดไว้อยู่อาศัยแทน พอบุตรหลานท่านจบการศึกษาใน 4 ปีข้างหน้า ผมมั่นใจว่าท่านน่าจะขายได้กำไร 2 ต่อ คือ ต่อแรก จากราคาที่สูงขึ้น และต่อที่สองคือ กำไรจากค่าเงิน ซึ่งผมคิดว่าค่าเงินบาทน่าจะอ่อนกว่า 29.50 บาทแน่ๆ เพราะว่าภายใน 2 ปีข้างหน้า ธนาคารกลางสหรัฐ (เฟด) คงจะถอนมาตรการผ่อนคลายเชิงปริมาณ (คิวอี) และธนาคารกลางประเทศอื่นๆ คงจะดำเนินการคล้ายๆ กัน